section_heading: Dizajn
paragraph_text: Nakon razvoja prvog zrakoplova SB-2, Pilatus se okrenuo izradi školskog zrakoplova s tandem sjedalima za posadu. Rezulatat je bio P-2 koji je prvi put poletio 27. travnja 1945.<br> Po izgledu, to je bio niskokrilac izrađen uglavnom od metala, s kontrolnim površinama koje su bile presvučene platnenim materijalima. Imao je uvlačivi stajni trap a pokretao ga je 12-cilindrični Argus AS-410A-2 motor od 465 ks nabavljen iz Čehoslovačke. Bio je optimiziran za djelovanje s aerodroma koji su se nalazili na velikoj nadmorskoj visini te je imao i instrumente za noćno letenje.<br> P-2 je vanjskim izgledom podsjećao na Messerchmittov Bf-108 Taifun četverosjed, no za razliku od njega, P-2 je imao tandem raspored sjedala s odbacivim poklopcem kabine, glavni stajni trap koje se uvlačio od krila prema trupu što je omogućavalo bolju stabilnost prilikom kretanja na tlu. Neki dijelovi stajnog trapa su čak izrađivani od starih podvozja švicarskih Messerchmitta Bf-109.